लेकिन 2016 के आते-आते हालात एकदम पलट गए। इस तीखे बदलाव की सबसे भरोसेमंद गवाही खुद सेना के एक शीर्षस्थ अधिकारी लेफ्टिनेंट-जनरल जी एस हूडा ने दी। उन्होंने एक इंटरव्यू में एसोसिएटेड प्रेस को बताया कि कश्मीरी लड़ाकों के खिलाफ अभियान चलाना इन दिनों बेहद मुश्किल हो गया है। सेना के लिए आम जनता की सहानुभूति बहुत कम हो गई है। लोग लड़ाकों की तरफ़ झुक गए हैं। अगर आस-पास लोगों की भीड़ हो तो सुरक्षा कार्रवाइयों के दौरान पहले जैसी निश्चिंतता महसूस नहीं होती। कश्मीर में सेना जो कर सकती थी, कर चुकी है। इससे आगे कुछ करने की स्थिति नहीं है। वृत्तांत (नैरेटिव) की लड़ाई में हमारी हार हो रही है। हमारी बताई कहानी की जगह लोग लड़ाकों की कही कहानी पर भरोसा करने लगे हैं। कश्मीर में पहली बार सेना को इतनी प्रतिकूल परिस्थिति का सामना करना पड़ रहा है।